Sakpas-Sake: Studies, troues en die bank | Netwerk24
Deur Elvira Wood 07 Augustus 2018 06:48
Vega Gupta, susterskind van die superryk Gupta-broers, en die bruidegom, Aakash Jahajgarhia.
Sal jy nie ook daarvan hou as iemand jou "help" met 'n MBA-graad nie?
Dit lyk of dié "gelukkie" wel een van Transnet se base beskore was.
Dit lyk of die Guptas ook 'n "gelukkie" gehad het om vir die nou berugte troue by Sun City te betaal.
1. Konsultant het Transnet-baas met sy MBA gehelp
Die internasionale konsultasiefirma McKinsey het erken hy het Siyabonga Gama, uitvoerende hoof van Transnet, gehelp met die voorbereiding van 'n deel van sy tesis om sy MBA-graad te behaal.
Maar Gama sê die hulp was niks meer as om die taalgebruik na te gaan nie.
"Ons het die Suid-Afrikaanse owerheid verlede jaar ingelig dat ons interne ondersoek bewyse gevind het dat 'n McKinsey-vennoot navorsingsteun gekoördineer en maatskappyhulpbronne gebruik het om te help met die opstel van 'n kliënt se MBA-kursuswerk," het 'n McKinseywoordvoerder gesê.
2. Belasting dalk ontduik met betaling vir Gupta-troue
Die betaling vir die berugte Gupta-troue bly die kern van die tugverhoor van 'n voormalige KPMG-ouditeur wat die boeke gedoen het vir firmas wat aan die familie behoort.
Jacques Wessels, wat Linkway Trading geouditeer het, moet op ses klagte van onbehoorlike gedrag en belastingontduiking antwoord. Die Onafhanklike Regulatoriese Raad van Ouditeurs (Irba) het die klagte aanhangig gemaak.
Linkway Trading, wat aan die Guptas behoort, het na bewering geld wat vir die Vrede-suiwelprojek in die Vrystaat bestem was, gebruik om vir die troue van meer as R30 miljoen te betaal.
3. Absa bly positief, ondanks trae groei in inkomste
Die eerste stel resultate wat die bank Absa se moedermaatskappy onder die naam Absa Group uitreik, is niks om oor huis toe te skryf nie.
Die bank is egter geesdriftig oor die potensiaal wat die ontbondeling van die Britse bank Barclays inhou en oor sy korporatiewe herorganisasie, insluitende oor sy nuwe fokus op digitale bankdienste.
4. Nuwe 'swart' nuuskanaal vir DStv nog soek
MultiChoice het nog nie finaal besluit wie die omstrede nuuskanaal ANN7, wat sedert einde April as Afro Worldview bekend staan, later vandeesmaand gaan vervang nie.
MultiChoice het reeds in Januarie gesê hy gaan nie sy kontrak met ANN7 hernu nie. Dit loop op 20 Augustus ten einde.
Die uitsaaier het Maandag by navraag gesê die proses om 'n suksesvolle bieër vir 'n nuwe nuuskanaal te vind, is nog nie afgehandel nie, al is daar nog net twee weke oor voor Afro Worldview van die lug gehaal word.
5. Vroue sien rooi oor Fitbit-fout
'n Fitbit-funksie waarmee vroue hul maandstonde kan naspoor, loop deur onder heftige kritiek.
Die Fitbit-fiksheidsbandjie se meegaande app laat vroue toe om hul siklus op 'n kalender aan te dui, maar net vir tien dae per maand.